Pa brand ma met strykyster voor agtjarigeArgieffoto ŉ Man is in Johannesburg in hegtenis geneem nadat hy glo sy vrou tydens ŉ bakleiery met ŉ warm strykyster gebrand het. “Die man het sy 30-jarige vrou Maandagaand met sy vuiste bygedam toe hy by die huis gekom het,” het ao Xoli Mbele, woordvoerder van die polisie, gesê. “Hy het tydens die bakleiery glo ŉ strykyster by die muurskakelaar ingeprop en toe dit warm is, sy vrou daarmee gebrand.” Die egpaar se agtjarige seuntjie het die voorval aanskou. Die gesin woon naby die sentrale brandweerstasie op die hoek van Kruis en Frederickstraat in die stad. Die man was nie ŉ brandbestryder nie, maar het by die stasie gewerk. Sy vrou is op die toneel vir haar brandwonde behandel en hy is na Johannesburg Sentraal se polisieselle geneem. Hy sal aangekla word van aanranding met die doel om ernstige liggaamlike skade aan te rig. Die seuntjie is fisies nie beseer nie.